Na temelju članka 17. Zakona o sportu ( Narodne novine broj 71/06.,124/10., 124/11., 86/12. i 94/13.) i članka 58. Statuta Osnovne škole „Ljudevit Gaj“ Mihovljan, Školski odbor, na sjednici održanoj dana 19. svibnja 2014. godine, donosi:

**POSLOVNIK O RADU**

**ŠKOLSKOG SPORTSKOG DRUŠTVA**

**OSNOVNE ŠKOLE „LJUDEVIT GAJ“ MIHOVLJAN**

**I.OPĆE ODREDBE**

Članak 1.

Poslovnikom o radu školskog sportskog društva Osnovne škole „Ljudevit Gaj“ Mihovljan ( u daljnjem tekstu: Poslovnik) uređuje se način rada,zadaće i djelokrug školskog sportskog društva Osnovne škole „Ljudevit Gaj“ Mihovljan.

**II.OSNIVANJE I ZADAĆE ŠSD-a**

Članak 2.

Školsko sportsko društvo Osnovne škole „Ljudevit Gaj“ Mihovljan osnovao je Školski odbor te isto djeluje pod nazivom „Lopta“ ( u daljnjem tekstu: ŠSD Lopta ).

ŠSD Lopta osnovano je radi provođenja izvannastavnih školskih sportskih aktivnosti učenika Osnovne škole „Ljudevit Gaj“ Mihovljan.

ŠSD Lopta djeluje unutar županijskog školskog športskog saveza Krapinsko zagorske županije čije je i član postala 20. travnja 1999. godine.

Sve administrativne poslove ŠSD-a Lopta obavlja Osnovna škola „Ljudevit Gaj“ Mihovljan, škola pri kojoj djeluje ŠSD Lopta.

Članak 3.

Zadaće i ciljevi ŠSD-a Lopta su:

* Sustavno planirati, organizirati i provoditi sportske aktivnosti za učenike kao dio izvannastavnih sadržaja škole
* Poticati uključivanje što većeg broja učenika u športske sportske aktivnosti, posebice učenika s invaliditetom
* Poticati i promicati stručni rad u školskom sportu, kao i stručni sportski rad s djecom i mladima u lokalnoj zajednici
* Poticati etička i moralna načela, poštovanje ljudskog dostojanstva, fairplaya, tolerancije, nenasilja i kulture sporta

**III. ČLANOVI ŠSD-a LOPTA**

Članak 4.

Članovi ŠSD-a Lopta su:

* Voditelj
* Učitelji i stručni suradnici koji sudjeluju u radu
* Učenici škole koji su učlanjeni u ŠSD Lopta

Članak 5.

ŠSD Lopta ima voditelja kojega imenuje i razrješava školski odbor na prijedlog ravnatelja.

Za voditelja može biti izabran radnik škole koji ispunjava uvjete za učitelja tjelesne i zdravstvene kulture prema posebnim propisima.

Voditelj ŠSD-a Lopta zadužen je za:

* Planiranje i organizaciju provođenja izvannastavnih školskih sportskih aktivnosti koje su dio programa ŠSD-a
* Pripremanje i treniranje djece u ŠSD-u
* Rad s učenicima
* Suradnju s učiteljima
* Suradnju s roditeljima

Članak 6.

Za učlanjenje učenika u ŠSD Lopta potrebna je pisana suglasnost roditelja/skrbnika.

Identitet učenika ŠSD Lopta potvrđuje se iskaznicom koju izdaje Hrvatski školski sportski savez.

Zahtjev za izdavanje iskaznice Hrvatskom školskom športskom savezu može podnijeti sam **učenik** ili u njegovo ime **roditelji, učitelj tjelesne i zdravstvene kulture** ili netko od **osoba iz škole** koje odredi ravnatelj.

Članak 7.

ŠSD Lopta vodi evidenciju članova ŠSD-a (u daljnjem tekstu: Evidencija) u koju se upisuje:

* Ime i prezime člana ŠSD-a
* OIB učenika člana ŠSD-a
* Datum učlanjenja učenika u ŠSD
* Datum prestanka članstva u ŠSD-u
* Datum izdavanja i rok valjanosti potvrde o zdravstvenoj sposobnosti učenika

**IV. NAČIN RADA ŠSD-a LOPTA**

Članak 8.

Rad u ŠSD-u Lopta je izvannastavna aktivnost koja se ostvaruje kao:

* Rad u školskom sportskom društvu
* Treniranju učenika/ica
* Sudjelovanju na natjecanjima u školi i izvan škole

Aktivnosti ŠSD-a Lopta provode se kao izvannastavne aktivnosti učenika u školi te se u skladu s time planiraju i u školskom kurikulumu sukladno propisima kojima se uređuje područje odgoja i obrazovanja.

Početkom svake školske godine voditelj ŠSD-a Lopta, na temelju interesa učenika te uvjeta koje ima, predlaže školskom odboru koje će aktivnosti ŠSD Lopta provoditi.

ŠSD Lopta najmanje jedanput godišnje održava sjednicu ŠSD-a te jedanput godišnje podnosi izvješće o radu Školskom odboru.

Članak 9.

Učenicima u ŠSD-u Lopta ponuđene su aktivnosti prema programu ŠSD-a Lopta.

Članak 10.

ŠSD Lopta za rad i aktivnosti koristi prostore škole namijenjene za sportske aktivnosti.

ŠSD Lopta ima prioritet u njihovu korištenju u odnosu na vanjske korisnike prostora škole.

**V. EVIDENCIJA O RADU**

Članak 11.

ŠSD Lopta vodi evidenciju o radu.

Evidencija sadrži podatke o:

* Popisu aktivnosti
* Broju učenika uključenih u pojedine aktivnosti
* Broju školskih sportskih natjecanja na kojima je sudjelovalo ŠSD Lopta
* Broj sati rada ŠSD-a

**VI. NATJECANJA**

Članak 12.

Radi usklađivanja aktivnosti ŠSD-a Lopta i provođenja sportskih natjecanja, ŠSD Lopta udruženo je u županijski školski športski savez Krapinsko zagorske županije.

Organizatori školskih sportskih natjecanja u sustavu natjecanja ŠSD-a mogu biti: školske ustanove, lokalni i regionalni školski sportski savezi ili organizacije koje djeluju u području sporta.

Za svako natjecanje ŠSD-a Lopta organizator mora dobiti suglasnost Hrvatskog školskog sportskog saveza ( u daljnjem tekstu: HŠSS ).

Opća pravila organizacije i provedbe sustava natjecanja ŠSD-a Lopta donosi HŠSS.

HŠSS vodi evidenciju svih natjecanja.

**VII. FINANCIRANJE**

Članak 13.

Sredstva za rad i aktivnosti ŠSD-a Lopta osiguravaju osigurava županijski školski športski savez Krapinsko zagorske županije te njihova upravljačka tijela donose odluke o kriterijima raspodjele sredstva za potporu radu ŠSD-a.

**VIII. ZDRAVSTVENA ZAŠTITA**

Članak 14.

U školskim sportskim natjecanjima može sudjelovati učenik škole za kojeg je utvrđena opća zdravstvena sposobnost.

Opću i posebnu zdravstvenu sposobnost učenika za sudjelovanje na natjecanjima ŠSD-a Lopta utvrđuje nadležan liječnik, specijalist školske medicine.

Ako se ne poštuju odredbe iz stavka 1. i 2. ovog članka HŠSS može ŠSD-u Lopta zabraniti nastupe na natjecanjima ŠSD-a.

**IX. PRIJELAZNE I ZAVRŠNE ODREDBE**

Članak 15.

S odredbama ovog Poslovnika razrednici su dužni upoznati učenike/ice i roditelje/skrbnike učenika/ica.

Jedan primjerak ovog Poslovnika mora biti trajno istaknut na vidljivom mjestu u školskoj sportskoj dvorani i u školi.

Ovaj Poslovnik stupa na snagu danom donošenja.

KLASA:012-04/14-01/01

URBROJ:2211/07-380-21-14-01

Mihovljan, 19. svibnja 2014.

 PREDSJEDNIK ŠKOLSKOG ODBORA

 Alen Vokas

 RAVNATELJ

 Ljubica Ljubičić